[pic] | AZ EURÓPAI KÖZÖSSÉGEK BIZOTTSÁGA |

Brüsszel, 27.6.2006

COM(2006) 340 végleges

2006/0117 (COD)

Javaslat

AZ EURÓPAI PARLAMENT ÉS A TANÁCS HATÁROZATA

az összetett takarmány forgalmazásáról szóló 79/373/EGK tanácsi irányelv módosításáról szóló 2002/2/EK irányelv helyesbítéséről

(előterjesztő: a Bizottság)

INDOKLÁS

1. A 2002/2/EK irányelv

A 2002. január 28-i 2002/2/EK európai parlamenti és tanácsi irányelv[1] a címkézési rendelkezések tekintetében módosította az összetett takarmány forgalmazásáról szóló 79/373/EGK tanácsi irányelvet[2].

Különösen a 2002/2/EK irányelv 1. cikkének (4) bekezdése, amely a 79/373/EGK irányelv 5c. cikke helyébe lép, rendelkezik a kedvtelésből tartott állatok takarmányai kivételével az összetett takarmányban lévő takarmány-alapanyag mennyiségének tömegszázalékban, csökkenő sorrendben történő kötelező jellegű feltüntetéséről, a megjelölt értéktől való +/-15 %-os eltérés engedélyezése mellett.

Ezenfelül a 2002/2/EK irányelv 1. cikke (1) bekezdésének b) pontja, amely a 79/373/EGK irányelv 5. cikkének (1) bekezdését az l) ponttal egészíti ki, előírja, hogy az összetett takarmányban felhasznált takarmány-alapanyagok tömegszázalékban kifejezett pontos mennyiségét a vevő kérésére ismertetni kell.

2. A Bíróság 2005. december 6-i ítélete

Az Egyesült Királyság, Olaszország és Hollandia bíróságai az EK-Szerződés 234. cikke értelmében előzetes döntéshozatali eljárást kezdeményeztek a Bíróságnál a 2002/2/EK irányelv, főként annak 1. cikke (1) bekezdése b) pontjának, valamint 1. cikke (4) bekezdésének érvényességére vonatkozóan.

Az előzetes döntéshozatali eljárást az összetett takarmány gyártói, illetve ezen iparág képviselői által benyújtott, a 2002/2/EK irányelv vitatott rendelkezéseinek a nemzeti jogba való átültetése céljából elfogadott szabályok megsemmisítésére, illetve felfüggesztésére irányuló kérelmek elbírálásának keretében indították el.

A Bíróság 2005. december 6-án elfogadott ítéletében[3] elutasította a 2002/2/EK irányelv elfogadásakor alkalmazott jogalap (az EK-Szerződés 152. cikke (4) bekezdésének b) pontja) érvényességét vitatni hívatott érveket, és támogatta az intézmények által képviselt álláspontot.

A Bíróság elutasította az irányelv érvényességét az egyenlő bánásmód és a megkülönböztetés-mentesség elve tekintetében vitatni hívatott érveket is.

A Bíróságnak az arányosság elvének tiszteletben tartására vonatkozó érvek tekintetében folytatott vizsgálata nem fedett fel olyan tényezőt, amely kihat a 2002/2/EK irányelv 1. cikke (4) bekezdésének érvényességére. A Bíróság azonban kimondta, hogy ennek az elvnek a fényében az irányelv 1. cikke (1) bekezdésének b) pontja érvénytelen.

A Bíróság úgy ítélte meg, hogy a vevő kérésére nyújtott, az összetett takarmányban felhasznált takarmány-alapanyagok pontos mennyiségi összetételére vonatkozó tájékoztatás kötelezettsége nem indokolható a közegészség védelmének céljával, és a cél eléréséhez szükséges intézkedéseket egyértelműen túllépi[4].

3. Javaslat

Az EK-Szerződés 223. cikkével összhangban, amely előírja, hogy azok az intézmények, amelyek aktusait a Bíróság semmisnek nyilvánította, kötelesek megtenni a Bíróság ítéletében foglaltak teljesítéséhez szükséges intézkedéseket, javasolják a 2002/2/EK irányelv helyesbítését az érvénytelen rendelkezést, azaz az irányelv 1. cikke (1) bekezdése b) pontját eltörlő határozat által.

A következetesség kedvéért törölni kell az eltörölt rendelkezésre történő valamennyi hivatkozást. Ezért a 79/373/EGK irányelv 5. cikke (1) bekezdésének l) pontjára történő valamennyi hivatkozást, amelyet a 2002/2/EK irányelv 1. cikke (1) bekezdésének b) pontja iktatott be, törölni kell. Ez az eset forog fenn a 79/373/EGK irányelvbe a 15a. cikket beillesztő 2002/2/EK irányelv 1. cikke (6) bekezdésében. Ezért e rendelkezés szövegét ennek megfelelően ki kell igazítani.

A javaslattervezet formája helyesbítő határozat, figyelembe véve azt az elvet, hogy a módosító jogszabályok nem módosíthatják önmagukat, azonban helyesbíthetőek. Javasolják, hogy az irányelvet olyan határozattal helyesbítsék, amely biztosítja az átláthatóságot és a közösségi jog egyértelműségét, ugyanakkor a tagállamokat nem kötelezi közvetlenül nemzeti jogszabályaik megváltoztatására, mivel azok az EK-Szerződés 10. cikkével összhangban minden esetben kötelesek nemzeti jogrendszerük keretében meghozni a Bíróság ítéletének végrehajtásához szükséges intézkedéseket.

2006/0117 (COD)

Javaslat

AZ EURÓPAI PARLAMENT ÉS A TANÁCS HATÁROZATA

az összetett takarmány forgalmazásáról szóló 79/373/EGK tanácsi irányelv módosításáról szóló 2002/2/EK irányelv helyesbítéséről

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 152. cikke (4) bekezdésének b) pontjára,

tekintettel a Bizottság javaslatára[5],

tekintettel az Európai Gazdasági és Szociális Bizottság véleményére[6],

tekintettel a Régiók Bizottságának véleményére[7],

a Szerződés 251. cikkében[8] megállapított eljárásnak megfelelően,

mivel:

(1) Az Európai Közösségek Bírósága a C-453/03., C-11/04., C-12/04. és C-194/04. sz. egyesített ügyekben[9] 2005. december 6-án hozott ítéletében az arányosság elvének fényében érvénytelennek nyilvánította a 79/373/EGK tanácsi határozatot[10] módosító 2002/2/EK európai parlamenti és tanácsi irányelv[11] 1. cikke (1) bekezdésének b) pontját. Ezen rendelkezés a 79/373/EGK irányelv 5. cikke (1) bekezdését egy l) ponttal egészítette ki, amely az összetett takarmányok gyártóitól megköveteli a vevő kérésére a takarmány pontos összetételének feltüntetését.

(2) A Szerződés 233. cikke értelmében azok az intézmények, amelyek aktusait a Bíróság semmisnek nyilvánította, kötelesek megtenni a Bíróság ítéletében foglaltak teljesítéséhez szükséges intézkedéseket.

(3) Ezért a 2002/2/EK irányelvet helyesbíteni kell,

ELFOGADTA EZT A HATÁROZATOT:

1. cikk

A 2002/2/EK irányelvet a következőképpen kell helyesbíteni:

(1) Az 1. cikk (1) bekezdésének b) pontját el kell hagyni.

(2) Az 1. cikk (6) bekezdésében a 79/373/EGK irányelv 15a. cikkének szövegében az „5. cikk (1) bekezdésének j) és l) pontja” helyébe az „5. cikk (1) bekezdésének j) pontja" lép.

2. cikk

Ez a határozat az Európai Unió Hivatalos Lapjában való kihirdetését követő napon lép hatályba.

3. cikk

Ennek a határozatnak a tagállamok a címzettjei.

Kelt Brüsszelben, [...]-án/-én

Az Európai Parlament részéről a Tanács részéről

Az elnök az elnök

[1] HL L 63., 2002.3.6., 23. o.

[2] HL L 86., 1979.4.6., 30. o. A legutóbb a 807/2003/EK rendelettel (HL L 122., 2003.5.16., 36. o.) módosított irányelv.

[3] A C-453/03., C-11/04., C-12/04. és C-194-04. sz. egyesített ügyek, ABNA és társai , a Bíróság és az Elsőfokú Bíróság Határozatainak Tárában még nem tették közzé.

[4] Vö. különösen az ítélet 79 – 85 pontjával.

[5] HL C […]., [ …]., […]. o.

[6] HL C […]., [ …]., […]. o.

[7] HL C […]., [ …]., […]. o.

[8] HL C […]., [ …]., […]. o.

[9] ABNA és társai , a Bíróság és az Elsőfokú Bíróság Határozatainak Tárában még nem tették közzé.

[10] HL L 86., 1979.4.6., 30. o. A legutóbb a 807/2003/EK rendelettel (HL L 122., 2003.5.16., 36. o.) módosított irányelv.

[11] HL L 63., 2002.3.6., 23. o.